
B7‑0048/2012
Rezoluția Parlamentului European referitoare la Acordul dintre UE și Maroc privind măsurile de liberalizare reciprocă a comerțului cu produse agricole și produse pescărești

Parlamentul European,

–
având în vedere Declarația de la Barcelona din 28 noiembrie 1995, prin care s-a instituit un parteneriat între Uniunea Europeană și țările sud-mediteraneene,

– 
având în vedere Acordul euro-mediteranean de stabilire a unei asocieri între Uniunea Europeană și statele membre ale acesteia, pe de o parte, și Regatul Maroc, pe de altă parte,

– 
având în vedere decizia Consiliului din 14 octombrie 2005 de a autoriza deschiderea de negocieri cu Marocul cu privire la liberalizarea reciprocă a comerțului cu produse agricole, produse agricole prelucrate, pește și produse pescărești,

– 
având în vedere decizia Consiliului din 14 decembrie 2011 de a autoriza deschiderea de negocieri cu Egiptul, Iordanul, Marocul și Tunisia în vederea creării unor zone de liber-schimb „complexe și cuprinzătoare” în cadrul acordurilor de asociere euro-mediteraneene existente cu aceste țări,

– 
având în vedere Comunicarea comună a Comisiei Europene către Consiliul European, Parlamentul European, Consiliu, Comitetul Economic și Social European și Comitetul Regiunilor din 8 martie 2011 intitulată „Un parteneriat pentru democrație și prosperitate împărtășită cu țările sud-mediteraneene” (COM(2011)0200),

– 
având în vedere Comunicarea comună către Parlamentul European, Consiliu, Comitetul Economic și Social European și Comitetul Regiunilor din 25 mai 2011 intitulată „Un răspuns nou în contextul schimbărilor din țările vecine” (COM(2011)0303),

– 
având în vedere procedura de aprobare prevăzută la articolul 207 și la articolul 218 alineatul (6) al doilea paragraf litera (a) din Tratatul privind funcționarea Uniunii Europene (C7-0201/2011),

– 
având în vedere Rezoluția sa din 25 noiembrie 2010 referitoare la responsabilitatea socială a întreprinderilor în acordurile comerciale internaționale (2009/2201(INI)),

–
având în vedere articolul 115 alineatul (5) și articolul 110 alineatul (2) din Regulamentul său de procedură,

A.
întrucât comerțul cu mărfuri pe care îl realizează UE cu Marocul încă înregistrează un excedent considerabil, care în 2010 s-a ridicat la suma de 5,9 miliarde de euro; 

B.
întrucât UE înregistrează un excedent comercial considerabil de peste 4 miliarde de euro în ceea ce privește produsele agricole și pescărești care fac obiectul schimburilor comerciale cu țările sud-mediteraneene, în timp ce cu Marocul înregistrează un deficit comercial bilateral, care în 2010 s-a ridicat la 633 de milioane de euro, pentru același tip de produse; 

C.
întrucât agricultura a reprezentat sursa a 16,4% din PIB-ul Marocului din anul 2009 și absoarbe peste 40% din forța de muncă marocană; întrucât agricultura a reprezentat sursa a 2,1% din PIB-ul UE din anul 2006 și absoarbe 5,2% din forța de muncă europeană, având însă o importanță extraordinară în anumite regiuni ale UE;

D.
întrucât acordul prevede liberalizarea imediată a 55% din tarifele vamale aplicate produselor agricole și pescărești ale UE (în creștere de la 33%) și liberalizarea, în decursul unei perioade de 10 ani, a 70% din tarifele vamale aplicate produselor agricole și pescărești ale Marocului (în creștere de la 1%);

E.
întrucât monitorizarea produselor sensibile și aplicarea strictă a contingentelor constituie o cerință necesară pentru funcționarea echilibrată a acordului;

F.
întrucât Marocul este una dintre cele patru țări sud-mediteraneene pentru care Consiliul a autorizat directive de negociere în vederea încheierii unui acord de liber schimb complex și cuprinzător (ALSCC); întrucât aceste negocieri se vor referi și la comerțul cu produse agricole;

G.
întrucât peste 85% dintre agricultorii din Maroc dețin sub cinci hectare de teren și întrucât Marocul a realizat o serie de reforme importante pentru a ajuta la modernizarea acestui sector,

1.
reamintește angajamentele pe care și le-a asumat UE în urma Primăverii arabe în vederea susținerii tranziției țărilor sud-mediteraneene în procesul de democratizare recurgând la instrumente comerciale și economice pentru a oferi mai multă libertate și oportunități economice; în acest context, salută acordul drept un demers pozitiv în sprijinirea procesului de stabilizare politică și de dezvoltare economică durabilă reciprocă;

2.
consideră că liberalizarea comerțului dintre UE și Maroc poate fi reciproc avantajoasă, stimulând creșterea economică și prosperitatea, creând locuri de muncă și contribuind la combaterea sărăciei;

3.
subliniază îngrijorările exprimate de anumite sectoare din UE cu privire la creșterea contingentelor scutite de taxe vamale pentru importurile de fructe și legume sensibile; ia act de plângerile formulate în mod constant cu privire la punerea în aplicare a sistemului de prețuri de intrare și solicită garanții că viitoarele contingente tarifare prevăzute în acord vor continua să fie reglementate în mod corespunzător de către UE și că nu va exista nicio interpretare eronată a punerii în aplicare a mecanismului de prețuri de intrare; în plus, invită Comisia să monitorizeze impactul acestui acord asupra producătorilor europeni, mai ales în ceea ce privește arenzile, și să informeze Parlamentul cu privire la acesta, precum și să compenseze toate efectele negative asupra acestor producători din UE; 

4.
salută celelalte măsuri netarifare incluse în acord, precum protecția suplimentară a indicațiilor geografice (IG) europene, unele mecanisme de salvgardare perfecționate și o serie de măsuri sanitare și fitosanitare; reamintește, de asemenea, că UE și Marocul au convenit asupra unui mecanism de soluționare a litigiilor în temeiul căruia oricare dintre părți are drept la despăgubire în cazul în care cealaltă parte nu respectă clauzele acordului;

5.
subliniază că acordarea accesului pe piața internă a UE ar trebui să depindă de respectarea anumitor standarde de igienă și siguranță și salută raportul pozitiv al Oficiului Veterinar și Alimentar din anul 2011; subliniază importanța efectuării de controale sanitare amănunțite și regulate; salută accentul care se pune în acord asupra măsurilor sanitare și fitosanitare și solicită ca asistența tehnică să aibă un rol central în cadrul negocierilor pentru un acord de liber schimb complex și cuprinzător (ALSCC);
6.
invită Comisia să se asigure că viitorul acord respectă pe deplin dreptul internațional și aduce beneficii tuturor grupurilor populației locale afectate;

7.
recunoaște că Marocul a ratificat cele mai multe convenții relevante ale Organizației Internaționale a Muncii (OIM) și a adoptat recent o serie de dispoziții legislative pentru a interzice prin lege exploatarea prin muncă a copiilor; subliniază, cu toate acestea, că încă se mai pot face îmbunătățiri în ceea ce privește libertatea de asociere și exploatarea prin muncă a copiilor; speră că prin acest acord se vor depune mai multe eforturi în ceea ce privește punerea în practică a convențiilor OIM în cooperare cu UE și că Marocul va prezenta cu regularitate informații actualizate cu privire la realizările sale în procesul de punere în aplicare;

8.
salută reforma din sectorul agricol marocan, și anume „planul verde” (plan vert), conceput în mod special pentru a-i sprijini pe micii întreprinzători agricoli oferindu-le acces la tehnologia modernă și la investiții; solicită UE să își ofere sprijinul în mod susținut în ceea ce privește metodele de producție, contribuind la schimbul de bune practici și la eforturile depuse de Maroc pentru conservarea apei;

9.
încredințează Președintelui sarcina de a transmite prezenta rezoluție Consiliului, Comisiei, Înaltului Reprezentant al Uniunii pentru afaceri externe și politica de securitate, Delegației PE pentru relațiile cu țările din Maghreb, Biroului Adunării Parlamentare a Uniunii pentru Mediterana, precum și parlamentului și guvernului Marocului.

